钦定古今图书集成/明伦汇编/官常典/第573卷 > 阿里海牙
## 钦定古今图书集成/明伦汇编/官常典/第573卷 > 阿里海牙

按《元史》本传：阿里海牙，畏吾儿人也。初生，胞中剖而
出，其父以为不祥，将弃之，母不忍。比长，果聪辨有胆
略。家贫，常躬耕，舍耒叹曰：“大丈夫当立功朝廷，何至
效细民事畎亩乎？”去求其国书读之，逾月，又弃去。用
荐者得事世祖于潜邸。世祖即位，渐见擢用，由左右
司郎中迁参议中书省事。至元二年，立诸路行中书
省，进佥河南行省事。五年，命与元帅阿术、刘整取襄
阳，又加参知政事。始，帝遣诸将，命毋攻城，但围之，以
俟其自降。乃筑长围，起万山，包百丈楚山，尽鹿门以
绝之。宋兵入援者皆败去。然城中粮储多，围之五年，
终不下。九年二月，破樊城外郛，其将复闭内城守。阿
里海牙以为“襄阳之有樊城，犹齿之有唇也。宜先攻
樊城。樊城下，则襄阳可不攻而得。”乃入奏，帝始报可。
会有西域人亦思马因献新炮法，因以其人来军中。
十年正月，为炮攻樊，破之。先是，宋兵为浮桥以通襄
阳之援，阿里海牙发水军焚其桥，襄援不至，城乃㧞。
详具《阿术传》。阿里海牙既破樊，移其攻具以向襄阳，
一炮中其谯楼，声如雷霆，震城中。城中汹汹，诸将多
逾城降者。刘整欲立碎其城，执文焕以快其意。阿里
海牙独不欲攻，乃身至城下，与文焕语曰：“君以孤军
城守者数年，今飞鸟路绝，主上深嘉汝忠，若降则尊
官厚禄可必得，决不杀汝也。”文焕狐疑未决，又折矢
与之誓，如是者数四，文焕感而出降，遂与入朝。帝以
文焕为昭勇大将军、侍卫亲军都指挥使、襄汉大都
督阿里海牙行荆湖等路枢密院事，镇襄阳。阿里海
牙奏曰：“襄阳，自昔用武之地也。今天助顺而克之，宜
乘胜顺流长驱，宋可必平。”平章阿术亦赞其说。帝命
丞相史天泽议之，天泽曰：“朝廷若遣重臣如丞相安
童、同知枢密院事伯颜者一人都督诸军，则四海混
同，可立待也。”帝曰：“伯颜可。”乃大征兵，拜伯颜为行中
书省左丞相，阿术为平章。阿里海牙进行省右丞，赏
钞二百锭。十一年九月，会师襄阳，遂破郢州及沙洋、
新城。十二月，师出沙芜口，宋制置夏贵守诸隘，甚固。
阿里海牙麾兵攻武矶堡，贵趋援之。阿术遂以兵西
渡青山矶，宋都统程鹏飞来迎战，败之江中。会贵兵
亦败走庐州，宣抚朱祀孙夜遁还江陵，知鄂州张晏
然以城降，鹏飞以本军降。伯颜与诸将会鄂城下，议
曰：“鄂襟山带江，江南之要区也，且兵粮皆备。今蜀江
陵、岳、鄂皆未下，不以一大将镇抚之，上流一动，则鄂
非我有也。”乃以兵四万，遣阿里海牙戍鄂，而与阿术
将大兵以东。阿里海牙集鄂民，宣上德惠，禁将士毋
侵掠，其下恐惧，无敢取民之菜者，民大悦，遣人徇寿
昌、信阳、德安诸郡，皆下，进徇江陵。十有二年春三月，
与安抚高世杰兵遇巴陵，命张荣贵𢭏其中坚，解汝
楫率诸翼兵左右角之，世杰败走，追降之于桃花滩，
遂下岳州。四月，至沙市城不下，纵火攻之，沙市立破。
宣抚朱祀孙、制置高达恐即以城降，乃入江陵，释系
囚，放戍券，军除其徭赋及法令之繁细者，传檄郢、归、
峡、常德、澧、随、辰、沅、靖、复、均、房、施、荆门及诸洞，无不降
者。尽奏官其所降官，以兵守峡，籍其户口财赋来上。
帝喜，大宴三日，语近臣曰：“伯颜兵东，阿里海牙以孤
军戍鄂，朕甚忧之。今荆南定，吾东兵可无后患矣。”乃
亲作手诏褒之，命右丞廉希宪守江陵，促阿里海牙
急还鄂，且以沿江诸城新附者委之。阿里海牙至鄂，
招潭州守臣李芾，不听。乃移兵长沙，拔湘阴。冬，十月，
至潭，为书射城中以示芾曰：“速下以活州民，否则屠
矣。”不答。乃决隍水，部分诸将，以炮攻之，破其木堡，流
矢中胸。疮甚，督战益急，夺其城。潭人复作月城以相
拒，凡攻七十日，大小数十战。十有三年春正月，芾力屈，及转运使锺蜚英、都统陈义皆自杀，其将刘孝忠
以城降。诸将欲屠之，阿里海牙曰：“是州生齿数百万
口，若悉杀之，非上谕伯颜以曹彬不杀意也，其屈法
生之。”复发仓以食饥者，遣使徇彬、全、道、桂阳、永衡、武
冈、宝庆、袁韶、南雄诸郡，其守臣皆率其民来迎曰：“闻
丞相体皇帝好生之德，毋杀卤，所过皆秋毫无犯，民
今复见太平。”各奉表来降。丞相称阿里海牙也。奏官
其降官，皆如江陵。独宋经略使马塈守静江不下，使
总管俞全等招之，皆为所杀。会宋主以国降降，手诏
遣湘山僧宗勉谕塈，塈复杀之。阿里海牙又为书，以
“天命地利人心开塈，许以广西大都督。”反复千馀言，
终不听。因入朝贺平宋，拜平章政事，使持诏如静江
谕之。十一月，前兵至，严关，塈守关弗纳，破其兵。又败
都统马应麒于小溶江，遂逼静江。录上所赐《静江诏》
以示塈，塈焚之，斩其使。静江以水为固，乃筑堰，断大
阳、小溶二江以遏上流，决东南埭以涸其隍，破其城。
民闻城破，即纵火焚居室，多赴水死。塈及其总制黄
文政、总管张虎以残兵突围走，执之。阿里海牙以“静
江民易叛，非潭比，不重刑之则广西诸州不服。”因悉
坑之，斩塈于市。分遣万户脱温不花徇宾、融、柳、钦、横、
邕、庆远，齐荣祖徇郁林、贵、廉、象，脱邻徇浔、容、藤、梧，皆
下之。特磨王侬士贵、南丹州牧莫大秀皆奉表求内
附，奏官其降官如潭州，以兵戍静江、昭、贺、梧、邕、融，乃
还潭。既而宋二王称制海中，雷、琼、全、永与潭属县之
民文才喻、周隆、张虎、罗飞咸起兵应之，舒、黄、蕲相继
亦起，大者众数万，小者不下数千。诏命讨之，且略地
海外。阿里海牙既定，才喻等至雷州，使人谕琼州安
抚赵与珞降，不听。遂自航大海五百里，执与珞，冉安
国、黄之纪，皆裂杀之。尽定琼、南宁、万安、吉阳地，降八
蕃、罗甸蛮，以其总管文龙儿入见，置宣尉司。八蕃、罗
甸、卧龙罗蕃、大龙遏蛮、芦蕃、小龙石蕃、方蕃、珙蕃、程
蕃，并置安抚以镇之。十八年，奏请徙省鄂州所定荆
南、淮西、江西、海南、广西之地，凡得州五十八，峒夷山
獠不可胜计。大率以口舌降之，未尝专事杀戮。又其
取民，悉定从轻，赋，民所在立祠祀之。二十三年，入朝，
加光禄大夫、湖广行省左丞相。卒，年六十。赠开府仪
同三司、上柱国，封楚国公，谥武定。至正八年，进封江
陵王。子忽失海牙，湖广行中书省左丞；贯只哥，江西
行中书省平章政事。